I forsøget på at stoppe knallerter i fuld fart har politibetjente i en håndfuld tilfælde sprøjtet peberspray mod førerens ansigt.

Men metoden er stærkt problematisk. Føreren og måske også andre udsættes for fare, lyder det fra Den Uafhængige Politiklagemyndighed.

Angiveligt har betjente fra en patruljevogn, der kører op på siden af en hurtigt knallert, rakt armen ud af vinduet og så affyret sprayen mod føreren.

Er sket i flugt

Der er tre episoder fra København, men måske er der flere. Det er sket i tilfælde, hvor føreren forsøger at stikke af fra politiet.

I en fra sidste år har myndigheden slået fast, at brugen af peberspray i situationen var "uhensigtsmæssig".

Sprayen er ikke egnet som magtmiddel over for en knallertfører, der kommer kørende i høj fart, konstateres det.

To andre sager ikke afgjort

Endnu er to andre lignende sager ikke afgjort, oplyser myndighedens direktør, Kirsten Dyrman.

Alle tre episoder stammer fra Københavns Politi, men direktøren kan ikke udelukke, at der er flere tilfælde.

- Det kan være forbundet med fare, endog stor fare, at standse en knallert på den måde, fastslår Kirsten Dyrman over for Ritzau.

I en af sagerne har en advokat bedt politiklagemyndigheden tage stilling til, om den sprøjtende betjent kan have gjort sig skyldig i at overtræde straffeloven.

En af lovens bestemmelser retter sig netop mod personer, der "på hensynsløs måde volder nærliggende fare for nogens liv eller førlighed."

Når sagerne er endelig afgjort, vil politiklagemyndigheden bringe problemet op over for Rigspolitiet.

Her kan politiinspektør Michael Engell Olsen ikke kommentere episoderne.

Får akut øjenkrampe

- Generelt gælder det, at man altid skal vurdere situationen. En person, der står på en trappe, skal ikke have peberspray, hvis han risikerer at falde ned. Og det gælder også i forhold til én, der står på en kajkant, siger politiinspektøren.

Den ramte får akut øjenkrampe og deraf følgende midlertidig blindhed, som varer i 30 til 45 minutter.

Virkningen indtræffer øjeblikkeligt. Man bliver også desorienteret, får hoste, irritation af slimhinderne og svien i huden.